NWU-kenner meen skole moet kulturele diversiteit leer omhelsProf. Elda de Waal. Foto: Verskaf. Deur Prof. Elda de Waal Dit blyk of die proses van transformasie in skole so vinnig moes gebeur dat daar nie genoegsame maatreëls en intervensies gereed was ten einde die proses voldoende te fasiliteer nie. Dít het aan die lig gekom ná die onlangse besoek van die Gautengse LUR vir onderwys aan die Pretoria High School for Girls om berigte oor rassisme by die skool te ondersoek. Die Suid-Afrikaanse Skolewet is nog net 20 jaar oud en regulasies en riglyne wat vanuit hierdie wet gepromulgeer is, spesifiseer dat skole moet toesien dat leerders ten alle tye gemaklik voel, dat alle fundamentele menseregte nagekom moet word en dat menswaardigheid, selfrespek en dissipline vooropgestel moet word. Die dokumente verduidelik egter nie aan die skoolbestuur en -beheerliggame hoe hulle dit moet doen nie. ŉ Verdere uitdaging is die moeilikverstaanbare taal waarin die wet geskryf is. Ek is van mening dat skole hierdie dokumentasie in diepte sal moet deurwerk en met strategieë vorendag moet kom om, soos wat dit verder in die wet genoem word, die kind te help onwikkel ten einde by die gemeenskap in te skakel as verantwoordelike burger. Ek voel sterk daaroor dat alle skole ŉ daadwerklike poging moet aanwend om kulturele diversiteit te leer omhels. Een van die belangrikste rolspelers in hierdie proses is die verteenwoordigende raad van leerders. Dikwels is ŉ probleem soos dié een wat hom by Pretoria High School for Girls afspeel, bloot ŉ simptoom van ŉ dieperliggende spanning. Die leerlingraad moet daarin ŉ rol vervul om effektiewe kommunikasie tussen die leerders en die personeel te laat geskied.